Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр.124/15), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Ј.М. од Струга против Собрание на Република Северна Македонија, по предметот Барање за пристап до информации од јавен карактер, на 23.07.2025 година го донесе следното:

**Р Е Ш Е Н И Е**

1. Жалбата изјавена од Ј.М. од Струга против Собрание на Република Северна Македонија, заведена во Агенцијата со бр.08-255 на 10.07.2025 година, по предметот Барање за пристап до информации од јавен карактер**, СЕ ОДБИВА како неоснована**.
2. **СЕ ПОТВРДУВА** Решението на Имателот на информација бр. 37-2398/5 од 27.06.2025 година**.**

**О Б Р А З Л О Ж Е Н И Е**

Ј.М. од Струга, како што е наведено во Жалбата, на 23.04.2025 година поднела Барање за пристап до информации од јавен карактер до Собранието на Република Северна Македонија со кое побарала по е-маил да и се достави електронски запис од следната информација:

„Износ на исплатени патни трошоци и кирии поединечно по пратеник (за мандатот 2020-2024)”

Постапувајќи по ова Барање, Имателот на информации одговорил со доставување на Одговор на барање со бр.37-2398/3 од 12.05.2025 година. Во Одговорот е наведено „...Ве известуваме дека за мандатот 2020-2024 година за пратениците биле исплатени: -79.383.742 денари надоместок за користење на автомобил во лична сопственост за службени цели и надоместок на трошоци за патарина и -7.692.205 денари надоместок за закуп на стан на сметка на закуподавач во бруто износ.”

Согласно член 24 од Законот за слободен пристап до информации од јавен карактер Барателот на информации на 13.05.2025 година до Имателот на информации поднел Повторно барање за пристап до информации од јавен карактер, во кое е наведено: Во прилог на овој маил, ви го препраќам Барањето за запознавање со информации (согласно чл.24 ст.4 од Законот за слободен пристап до информации од јавен карактер).

Поради тоа што, Имателот на информации не постапил по Повторното барање, Барателот на информацијата во законски предвидениот рок, поднел Жалба заведена во Агенцијата со бр.08-255 на 27.05.2025 година. Во Жалбата меѓу другото наведува „...ми се доставени информации кои не се побарани и наведени во барањето поднесено до имателот на информации, т.е. ми се доставени сумирани податоци (!!!), вкупен износ за исплатен надоместок за користење на личен автомобил за службени цели, патарина и надоместок за закуп за стан, сумирано..информации што не соодвествуваат со конкретно побараните....барам да ми се достават информации за наведените надоместоци– ПОЕДИНЕЧНО за секој пратеник, а не сумарно...”

Постапувајќи согласно одредбите од Законот за слободен пристап до информации од јавен карактер, Агенцијата за заштита на правото на слободен пристап до информации од јавен карактер ја разгледа Жалбата изјавена од Барателот на информацијата и истата со Решение, број 08-255 од 12.06.2025 година, **ЈА УВАЖИ и предметот го врати на повторно постапување пред првостепениот орган,** поради тоа Имателот на информации не постапил правилно и во целост согласно Законот за слободен пристап до информации од јавен карактер и на Барателот не му ги доставил бараните информации **на начин и во форма наведени во Барањето**.

 Имателот на информации постапувајќи по Решението на Агенцијата и постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

 Имателот на информации донел Решение со бр.37-2398/5 од 27.06.2025 година кое со електронска порака го достави до второстепениот орган заведена во Агенцијата со бр.08-255 на 30.06.2025 година. Со Решението го уважува Барањето за пристап до информации и во образложението на истото наведува „...во прилог Ви доставува табели со обработени податоци согласно сметководствената евиденција и тоа: -Табела за дел од исплатени средства **по пратеник** за надоместок на користење на автомобил во лична сопственост за службени цели и надоместок на трошоци за патарина по поднесени патни налози за 2024 година и – Табела за дел од исплатени кирии по пратеник врз основа на Одлука...согласно динамиката на работните активности, останатиот дел од бараните податоци ќе Ви бидат доставувани сукцесивно, по нивната подготовка ...” Во образложението на Решението Имателот на информации наведува дека постапува согласно Решението бр.08-255 од 12.06.2025 година на Агенцијата за заштита на правото на слободен пристап до информациите од јавен карактер, доставувајќи дел од бараните податоци и наведува дека останатиот дел ќе биде доставуван сукцесивно.

Имателот на информации, на 27.06.2025 година до Агенцијата и до Барателот на информацијата достави Одговор на барање за пристап до информации од јавен карактер со бр.37-2398/4 од 27.06.2025 година. Во прилог кон одговорот доставени се Табела за дел од исплатени средства за надоместок на користење на автомобил во лична сопственост за службени цели и надоместок на трошоци за патарина и Табела за исплатени кирии по пратеник по пратеник за 2024 година.

 Барателот на информации незадоволен од Решението на Имателот до второстепениот орган повторно доставил Жалба, заведена во Агенцијата со број 08-255 од 08.07.2025 година. Во Жалбата Барателот наведува дека „.. Истото иако уважено е во целост, содржи делумни информации...така што доставената информација е делумна...доставените податоци се однесуваат... само за 2024 година... “

Агенцијата со електронски допис бр. 08-255 од 10.07.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 16.07.2025 година достави Одговор на жалба заведен во Агенцијата со бр 08-255. Во одговорот меѓу другото наведува: „...Неосновани се наводите истакнати во Жалбата на барателот... од причина што имателот согласно задолжението од Решението на Агенцијата...донесе Решение за уважување на барањето на барателот Јована Мојсовска и сукцесивно е отпочнато доставување на табели со обработени податоци...”. Во прилог на Одговорот на жалба, меѓу другите докази во врска со предметот, достави и Одговор на барање за пристап до информации од јавен карактер бр.37-2398/8 од 11.07.2025 година, со прилог Табела за дел од исплатени средства **по пратеник** за надоместок на користење на автомобил во лична сопственост за службени цели и надоместок на трошоци за патарина по поднесени патни налози **за мандат 2020-2024 година по** **години** и – Табела за дел од исплатени **кирии за пратеник за мандат 2020-2024 година по години** врз основа на Одлука за утврдување на правото на надоместок за закупнина на стан донесена од Комисијата за прашања на изборите и именувањата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, како и сите останати докази во предметот и истата **ја одби како неоснована, а Решението**  бр.37-2398/5 од 27.06.2025 година **на Имателот на информации го потврди**, поради следното:

По разгледувањето на Барањето, Жалбите, Решението и Одговорот на жалба на Имателот на информации, Агенцијата констатираше дека во конкрениот случај, Имателот на информации постапил по Решението на Агенцијата и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение со кое го уважува Барањето на Барателот и отпочнал со доставување на бараните податоци.

Поради обемот на бараната информација Имателот на информации во Решението бр.37-2398/5 од 27.06.2025 наведува дека „...согласно динамиката на работните активности, останатиот дел од бараните податоци ќе Ви бидат доставувани сукцесивно, по нивната подготовка ...”, и соОдговор на барање за пристап до информации од јавен карактер со бр.37-2398/4 од 27.06.2025 година на Барателот му доставил Табели за дел од исплатени средства **по пратеник** за 2024 година.

Имателот на информациите со Одговорот на барање за пристап до информации од јавен карактер бр.37-2398/8 од 11.07.2025 година на Барателот на информацијата повторно му доставил табели со обработени податоци. Во прилог кон одговорот му доставил Табела за дел од исплатени средства **по пратеник** за надоместок на користење на автомобил во лична сопственост за службени цели и надоместок на трошоци за патарина по поднесени патни налози **за мандат 2020-2024 година по** **години** и – Табела за дел од исплатени **кирии за пратеник за мандат 2020-2024 година по години** врз основа на Одлука за утврдување на правото на надоместок за закупнина на стан донесена од Комисијата за прашања на изборите и именувањата. Во прилог кон одговорот му доставил Табели.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**